Κοινό δελτίο τύπου των Συλλόγων ΠΕ της Α΄ ΔΙΠΕ Αθήνας σχετικά με έγγραφο της Διεύθυνσης Π.Ε.

Οι Σύλλογοι Εκπαιδευτικών ΠΕ της Α΄ ΔΙΠΕ Αθήνας που υπογράφουμε το παρόν, λαμβάνοντας υπόψη το **καινοφανές έγγραφο με τίτλο «ΔΙΠΕ Α΄ ΑΘΗΝΑΣ ΔΙΑΜΑΡΤΥΡΙΑ – ΣΥΜΠΑΡΑΣΤΑΣΗ»** και υπογραφή **«Η Διευθύντρια και το Προσωπικό της ΔΙ.Π.Ε. Α΄ Αθήνας»** το οποίο απευθύνεται, μεταξύ άλλων, στην ΑΔΕΔΥ και τη ΔΟΕ, καλώντας σε καταδίκη της συμπεριφοράς «ορισμένων εκπροσώπων των συνδικαλιστικών οργανώσεων και νεοδιόριστων εκπαιδευτικών» των σωματείων μας αναφέρουμε ότι:

1. Δηλώνουμε ρητά ότι **δεν πρόκειται να ανεχτούμε παρόμοια απειλητικά έγγραφα της διοίκησης** απέναντι στα σωματεία μας και κυρίως απέναντι στις/στους αγωνιζόμενες/ους εκπαιδευτικούς. Καταγγέλλουμε το έγγραφο αυτό ως έγγραφο που επιδιώκει να συνεχίσει τους εκβιασμούς όπως επιδιώχθηκε με τα απειλητικά κι εκβιαστικά τηλεφωνήματα. Δεν θα το ανεχτούμε!
2. Την Παρασκευή 07-02-2025, έξω από το κτίριο της ΔΙ.Π.Ε. Α΄ Αθήνας, επί της οδού Χίου 16-18 στο Μεταξουργείο πραγματοποιήθηκε μια **μαζικότατη συγκέντρωση εκπαιδευτικών η οποία συνδιοργανώθηκε και από τους 7 Συλλόγους Εκπαιδευτικών ΠΕ της Α΄ ΔΙΠΕ Αθήνας** με κεντρικό αίτημα την ακώλυτη μονιμοποίηση των νεοδιόριστων εκπαιδευτικών, την αντίσταση στην αξιολόγηση, την υπεράσπιση του δικαιώματος στην απεργία και την καταγγελία των εκβιασμών από το προσωπικό της Α΄ ΔΙΠΕ Αθήνας απέναντι σε απεργούς να αποσυρθούν άμεσα από την απεργία-αποχή διαφορετικά θα παραπεμφθούν σε πειθαρχικό.
3. Στη συνέχεια, όπως συμβαίνει σε όλες μας τις κινητοποιήσεις, **οι εκπρόσωποι των σωματείων και όσοι συνάδελφοι μπόρεσαν να χωρέσουν, αφού διαπιστώσαμε ότι η Διευθύντρια Εκπαίδευσης της Α΄ ΔΙΠΕ Αθήνας για μια ακόμα φορά απουσίαζε παρ’ ότι ήταν ενήμερη για την κινητοποίησή μας,** ανεβήκαμε στο δεύτερο όροφο της Α΄ ΔΙΠΕ Αθήνας και εκφράσαμε την έντονη αντίθεσή μας στην υπηρεσία πειθαρχικών, έχοντας πλήρη επίγνωση ότι **η εντολή για αυτές τις πρακτικές έρχεται με πολιτική ευθύνη του ΥΠΑΙΘΑ και μεταβιβάζεται από τη Διευθύντρια Α΄ ΔΙΠΕ Αθήνας. Σε κάθε περίπτωση θεωρούμε ότι η Διευθύντρια Εκπαίδευσης όφειλε να είναι παρούσα και να δεχτεί τα σωματεία μας και να δώσει η ίδια τις εξηγήσεις που ζητήσαμε.**
4. Καταγγέλλουμε ότι **το συγκεκριμένο έγγραφο αναφέρεται στις ανακοινώσεις των Συλλόγων μας που κατήγγειλαν τους άνωθεν εκβιασμούς** και το γεγονός ότι **τις χαρακτηρίζει «ανάρτηση συκοφαντικού περιεχομένου»** ενώ στο ίδιο κείμενο αναγνωρίζεται ότι [η υπάλληλος] «πράγματι καλούσε απεργούς εκπαιδευτικούς, λειτουργώντας καλόπιστα και μόνο, προκειμένου να τους δώσει τη δυνατότητα, αν ήθελαν να δεχθούν να αξιολογηθούν ώστε η Υπηρεσία να μην προβεί στην - βάσει της κείμενης νομοθεσίας - παραπομπή τους στο Πειθαρχικό Συμβούλιο». Σημειώνουμε ότι τα εν λόγω τηλεφωνήματα έγιναν εν ώρα διδασκαλίας με την απαίτηση να βγουν οι συνάδελφοι από την τάξη τους για να μιλήσουν με τη συγκεκριμένη υπάλληλο.
5. Καταγγέλλουμε το γεγονός ότι **από την Τρίτη 11 Φεβρουαρίου η Α΄ ΔΙΠΕ Αθήνας προχωρά σε επίδοση παραπομπών σε πειθαρχικά στο χώρο του σχολείου κάθε εκπαιδευτικού**, παραβιάζοντας έτσι το συνταγματικά κατοχυρωμένο και με αγώνες κατακτημένο δικαίωμα στην απεργία.
6. Δηλώνουμε ότι **δε θα επιτρέψουμε στο Υπουργείο Παιδείας να αμφισβητήσει το θεμελιώδες δικαίωμά μας στην απεργία** και ότι θα συνεχίσουμε ακόμα πιο αποφασιστικά τον αγώνα ενάντια στην αξιολόγηση-κατηγοριοποίηση σχολείων και εκπαιδευτικών, τον αγώνα για την υπεράσπιση όλων των παιδιών του λαού στη μόρφωση.
7. Καταγγέλλουμε ότι **για μια ακόμα φορά υπήρξε έντονη και προκλητική παρουσία της αστυνομίας** κατά τη διάρκεια της κινητοποίησης.

**ΚΑΤΟΠΙΝ ΤΩΝ ΩΣ ΑΝΩ:**

 **ΚΑΤΑΔΙΚΑΖΟΥΜΕ** απερίφραστα το ως άνω συκοφαντικό έγγραφο με το οποίο επιχειρείται να εμφανιστούν οι διωκόμενοι εκπαιδευτικοί ως διώκτες και οι θύτες ως θύματα.

 **ΕΚΦΡΑΖΟΥΜΕ** την αμέριστη στήριξή μας προς τις/τους συναδέλφους που υπέστησαν προσβολή της προσωπικότητάς τους εντός του εργασιακού τους χώρου και επιπρόσθετα παραπέμπονται σε πειθαρχικά λόγω της συμμετοχής τους στην απεργία-αποχή της ΔΟΕ

**ΔΗΛΩΝΟΥΜΕ ΡΗΤΑ** ότι δεν πρόκειται να αποδεχθούμε καμία ενέργεια αμφισβήτησης του απεργιακού μας δικαιώματος ούτε καμία εκφοβιστική πρακτική

**ΖΗΤΟΥΜΕ** από όλους τους συνδικαλιστικούς φορείς (ΑΔΕΔΥ, ΔΟΕ, Συλλόγους ΠΕ) να καταδικάσουν το συγκεκριμένο έγγραφο και κυρίως τις ενέργειες και την κλιμάκωση του αυταρχισμού από τους μηχανισμούς του ΥΠΑΙΘΑ

Οι Σύλλογοι Εκπαιδευτικών ΠΕ:

Α΄ Αθηνών, Αθηνά, Αριστοτέλης, Βύρωνα-Παγκρατίου-Καισαριανής «Ρ. Ιμβριώτη», Ηλιούπολης «Παπαμαύρος», Μακρυγιάννης, Παρθενώνας